Ρωσία και Κίνα υπεραμύνονται του βέτο που άσκησαν για την Συρία στο Συμβούλιο Ασφάλειας των ΗΕ
έμοιαζε με τελεσίγραφο για απομάκρυνση κ. Άσσαντ από την εξουσία ανέφερε η ρωσική κυβέρνηση
Η Ρωσία και η Κίνα υπεραμύνονται του βέτο που άσκησαν σε ψήφισμα του Συμβούλιου Ασφάλειας των Ηνωμένων Εθνών προς υποστήριξη σχεδίου του Αραβικού Συνδέσμου για την μεταβίβαση της εξουσίας από τον Πρόεδρο της Συρίας Μπασάρ αλ Άσσαντ σε άλλο παράγοντα με απώτερο στόχο τον τερματισμό της πολύμηνης αναταραχής. Η Ρωσική κυβέρνηση δήλωσε ότι άσκησε βέτο στο ψήφισμα που προωθούσε ο Αραβικός Σύνδεσμος μαζί με χώρες της Δύσης, γιατί το έκρινε ότι έμοιαζε με τελεσίγραφο για απομάκρυνση από την εξουσία του κυρίου Άσσαντ, ο οποίος είναι ο μοναδικός στρατιωτικός σύμμαχος της Μόσχας στη Μέση Ανατολή. Η Ρωσία κατήγγειλε τους υποστηρικτές του ψηφίσματος ότι στερούνται «πολιτικής θέλησης» για την επίτευξη συμφωνίας τερματισμού της κρίσης στη Συρία. Δεκατρία από τα 15 μέλη του ΣΑ τάχθηκαν υπέρ του ψηφίσματος. Κατά την Μόσχα, ο υπουργός Εξωτερικών της Ρωσίας Σεργκέι Λαβρόφ και ο επικεφαλής των μυστικών υπηρεσιών Μικαήλ Φραντκόβ θα μεταβούν την Τρίτη στη Συρία για να ζητήσουν από τον Πρόεδρο Άσσαντ να εφαρμόσει γρήγορα δημοκρατικές μεταρρυθμίσεις για την σταθεροποίηση της κατάστασης. Σε σχόλιό του το κρατικό πρακτορείου ειδήσεων της Κίνας, Ξινχουά, αναφέρει ότι το Πεκίνο άσκησε βέτο στο ψήφισμα για να αντισταθεί σε προσπάθειες, «αλλαγής καθεστώτος» στη Συρία με την χρήση εξωτερικών παραγόντων κατά παράβαση των διεθνών κανόνων. Επεσήμανε επίσης ότι η Κίνα πιστεύει πως η διεθνής κοινότητα πρέπει να προάγει τον διάλογο και «να σέβεται την πεποίθηση του συριακού λαού ότι μπορεί από μόνος του να επιλύσει την κρίση». Η υπουργός Εξωτερικών των ΗΠΑ, Χίλαρυ Κλίντον, χαρακτήρισε ως «παρωδία» το βέτο της Ρωσίας και της Κίνας κατά την διάρκεια επίσκεψής της στην πρωτεύουσα της Βουλγαρίας, Σόφια. Πρόσθεσε ότι οι Ηνωμένες Πολιτείες θα συνεργαστούν με συμμάχους τους εκτός του ΟΗΕ για την ενίσχυση «περιφερειακών και εθνικών» κυρώσεων προκειμένου να στερέψουν οι πηγές χρηματοδότησης και χορήγησης όπλων που, κατά την έκφρασή της, διατηρούν σε λειτουργία «τα γρανάζια της πολεμικής μηχανής» του Συριακού καθεστώτος». Η αμερικανίδα υπουργός εξωτερικών ζήτησε από «τους φίλους μιας δημοκρατικής Συρίας» να παράσχουν συντονισμένη βοήθεια προς την συριακή αντιπολίτευση και να στηρίξουν το δικαίωμα του συριακού λαού για ένα καλύτερο αύριο.